khistorydata/jeongjo-sjw-relations huggingface dataset:
정조 22년
持平朴孝成疏曰伏以臣待罪見職伏覩我殿下夙宵一念憧憧於民事向日傳敎有曰不能風雨暘燠之順軌以致將判大無此實成湯罪己之言也臣捧讀再三喟然興嘆曰有君如此何憂乎黎民之阻饑也及夫賓對有命幸隨諸僚之後獲遂覲光之願半日前席天語諄諄周咨廟堂者不外乎救荒一事下逮三司之臣思聞一言之助其至誠惻怛之意眞可以格神明而孚豚魚矣臣雖至愚至迷不識時務感激之意由中而發退自筵席不勝耿耿苟有一得之見可以利民者敢不爲殿下陳之乎夫救荒之政亦云多術要其歸則仁民而已若使仁聲仁聞浹髓淪肌則饑饉水旱不足爲災文王之民無凍餒云者此之謂也今我殿下之心卽文王之心也推是心行是政則仁不可勝用而第在廷之臣或不能奉承德意對揚明命使膏雨之澤遍及於畇畇陽春之化普霑於物物此臣之所嘗慨然者也請以目下事言之三南之被災同也殿下之視三南一也接濟之策宜無異同而湖西則分賑之穀略有區劃湖南則請貸之錢或歸防塞嶺南則初不以災歲爲言抑藩臬之臣恬於諱災歟廟堂之議過於持重歟臣固知蓄積俱空經用不足諸臣之意實出於爲國家惜費而萬一賑事致敗民怨朋興將如之何且京師八路之根本也公家之租賦私室之衣食專仰於委輸而今也各道皆已告歉哀我億萬蒼生將何以救活乎白屋殿屎之狀不見是圖紅牌餓死之說無足爲怪其所矜恤不當在三南之後矣臣固知九重深宵念及滿城之生靈將攬衣推枕而不能寐矣然而尙未聞廊廟之臣有所區劃之方何也噫中外錢穀之摠非臣之所能詳知也不敢曰某錢之可以貿遷某穀之可以賑濟某藩之請貸果合其宜某道之劃給當用幾何而要當急之如救焚均之如同胞不失其先後緩急之序而使殿下仁民之意藹然嘗行於法令之外則八域之民將感泣之不暇而不食自飽矣仍伏念天下之事救其本則易爲力何謂之本節用是堯之九潦湯之七旱未聞有捐瘠之民而今玆一歉朝野遑遑若不保朝夕此何故也抑殿下節用之術不及於堯湯而然歟顧今朝廷之上繁文琑禮未盡反樸閭巷之間輿馬服飾未盡遵制何莫非不節之嗟而若其糜穀之甚者莫過於酒一甕之釀足以博十家數日之食一筵之醉足以費中人一年之産朱門湛樂之席率多濡首之失愽徒號之場自歸尾閭之泄富者哿矣勿論貧者亦不知節苟能家家而禁釀人人斷飮則八路之中一歲之內可得穀幾萬石耶幾萬石之穀可活飢民幾萬口耶或者以爲禁釀之際其弊多端潛釀而榷利奸民之幸也搜驗而攘財猾吏之爲也卒乍之間未可輕議此則不然今夫一郡之守一縣之令尙能剛制于酒行之不倦則犯釀之患永絶於境內矣況以朝廷之尊嚴乎臣愚以爲無論京外一切禁釀或一二年爲期或三四年爲期行則無弊則至於永久可也設或有弊不害爲一時權宜之術此亦節用之一端而救荒之急務也若夫殺禮之典弛刑之文還餉之停退身布之量減災歲通行之例也還民之苦甚於賑民分糴之政重於分賑聖明之所已燭也臣不敢復事强聒而至若生民之休戚實係於守令守令之賢否尤關於災歲苟非剛明之姿循良之材則吏奸難防民隱莫察仁政雖行於上而實惠未究於下也雖以向日移秧事言之罔民極矣貽羞甚矣蓋秧雨旣晩中伏將屆萬口一談皆曰無及乎揷秧而守土之臣不計節候之早晩只慕勸農之名歐民强揷至於鞭撻費力耗財民間騷擾甚者代播它種幾乎立苖而反耕灌水一齊揷秧秋序過半尙未吐穎夫各田其田各土其土苟有一分成實之望自當服力何待鞭朴乎小民無知不念其勸農之實而反疑其厲民之迹或以爲今日强揷它日徵稅之計也民情雖云偸薄爲官長者不其自取乎當初代播之令計以免稅蓋以示朝廷之意急於懷保而不急於賦稅也守臣之擧行若是相反其可曰闡明聖旨乎致今俵災之日苟無核實之政則民之多言亦可畏也何幸仁覆之天無微不燭昨下綸音足以大慰民情而第今日俵災之守令卽嚮者勒揷之守令也安保其綜核虛實權度精切不負朝廷付畀之意乎夫數遞之弊小而速不職之患大而遲臣愚以爲嚴飭各道道臣如有衆所共知貪婪昏憒不堪臨民者依甲寅已行之例不待殿最啓聞勘罪宜矣且嶺南殿最無一居下已非嚴明考績之意而銓曹陞降循例請罷者亦令仍任殿最之法無則已矣有則決不當如是也彼旣居下考者雖曰仍任五日京兆官有解體之意吏無見畏之心如此之際民受其病亟令依例改差以嚴黜陟之政斷不可已也臣添叨言官之列親承求助之音而寂寥數語不足以對揚聖意之萬一伏乞亟遞臣職名以勵臺閣之臣幸甚臣無任云云省疏具悉爾是游泮樂育中一人乃以民事開口張皇能副求助之念雖可尙也年穀之不登何恨而今年則屢朔之旱兼旬之風互發而層有殆似初見而賙飢恤窮其策未易所以日夕憂悶不遑寧處者第欲申加留意附陳酒禁一款祀玆酒而已其次服田力穡純其藝黍稷暇又肇牽車牛遠服賈事其父母父母慶然後洗腆用酒顧今農夫不敏秧馬乖方人功之虧墮甚於時行災沴祀享之外竝與洗腆之需而定限禁止固不可已然令出惟行萬有一攸司失其職有其號而無其實則荒歲之巨弊一曰擾民二曰擾民未有甚於擾擾之爲弊惟今紀綱立乎否乎觀於紀綱之立不立而酒禁之當爲不當爲可以決之爾若以紀綱謂尙可令行須宜更陳一疏也代播之發令仍許蠲稅出於苦心而今見爾疏旣播反耕勒令改揷從又以鞭朴從事是誠何心雖未知何道某邑之若是無狀而今日俵災之守令卽向者勒揷之守令也難責權度之精切云者爾言誠是依甲寅已行之例衆所共知貪婪昏憒不堪臨民之守令不待殿最啓聞勘罪事依施卽令廟堂拔例嚴飭三南伯無憚大吏無拘曲嫌各卽狀聞咨且因循者廟堂糾察論勘嶺南殿最陞降請罷者勿爲仍任事只將題目類聚觀之取捨猶且不稱當與其倖僞而愈不知懼曷若同罪之許令自新乎爾其勿辭察職
정조 22년
副應敎李翊模掌令鄭最成校理韓致應副校理朴吉源沈奎魯正言洪受浩修撰洪秀晩洪樂游副修撰尹行直啓曰請寢罪人鄭致達妻出置城外之命依前還發配所亟令王府快正典刑請物故罪人德相亟施孥籍之典請逆賊尙喆追施孥戮之典刀削一行半答曰不允刀削五字
정조 22년
掌令鄭㝡成正言洪受浩啓曰請遲晩後物故罪人啓能亟施孥籍趾賊等凶種快施邦刑獻遂設鞫得情請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑請物故罪人國榮亟施孥籍之典請明謙以謙亟施孥戮逆復庶子好石亟施處絞薦棘罪人時偉設鞫得情夬正王法遲晩罪人宇鎭捧根脚夬正王法請承款後物故罪人九宗亟施孥籍之典措辭見上答曰不允
정조 22년
掌令鄭㝡成啓曰請寢李汝節定配之命更令王府嚴覈取服施以當律請崔進吉依律處斷措辭見上答曰不允
정조 22년
正言洪受浩啓曰請金甲島爲奴罪人克觀更令王府嚴鞫得情夬正王法請逆賊尙魯亟施孥戮之典請濟州收定配罪人姜彛天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答曰不允
정조 22년
戊午八月十九日辰時上御誠正閣諸承旨持公事入侍大臣備局堂上追後入侍時行都承旨李晩秀行左承旨李益運右承旨洪義浩左副承旨李肇源同副承旨李溏假注書李允謙事變假注書朴師晉記注官金景煥承膺祚右議政李秉模行左參贊鄭民始行吏曹判書金文淳兵曹判書李時秀行大護軍趙心泰戶曹判書趙鎭寬刑曹判書朴宗甲訓鍊都正申大顯漢城右尹李漢豊禮曹參判李書九副校理朴吉源副修撰尹行直掌令鄭㝡成正言洪受浩以次進伏訖晩秀讀奏平安監司閔鍾顯狀啓平壤庶尹趙厚鎭到任事慶尙監司李義綱狀啓幽谷察訪洪宅柱到任事益運讀奏慶尙監司李義綱啓本永川郡反庫事肇源讀奏平安監司閔鍾顯狀啓淸南各邑巡審後還營事溏讀奏黃海監司李義駿啓本罪人朴師得新溪縣到配事命分書判付訖秉模曰近日日氣乍涼聖體候若何上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣上曰次對爲之秉模曰日前以將臣薦望事上箚自列而未蒙處分矣上曰何必過引乎大抵近來捕將不過亞將階級則比各營門將臣不翅懸殊而古之定制捕將尤重故以命召言之入夜三更後大臣若入侍則命召合符然後乃承命命召之重蓋如此而將臣則惟捕將佩之頃與筵臣已言之矣昔我英陵盛際禮樂咸備文物彬彬五禮儀經國大典皆是世宗朝創制而伊時只有虎符則命召之創出未知的自何時也蓋摠帥望中訓將之照擬亦甚礙眼將望之淆雜莫近日若此亦宜有一定之式矣將臣之無故拔望者皆不知其緣何故而拔是豈成說乎秉模曰武將則一經摠帥後依例擬入於三局大將望而文宰則雖經摠帥不得入三局望矣上曰一提學旣經壯帥則當入於兩局先望而再昨不入於禁將薦望甚爲礙眼故云耳秉模曰大體將相云而法意之嚴尤重於將臣之簡拔此則惟在上簡之如何耳自今以後摠帥望訓將與壯帥則勿爲擬入事定式乎上曰雖無文蹟之可考格例似然矣秉模曰修撰洪樂游上疏批旨內疏辭令廟堂稟處事命下矣取見其疏本則以爲每年節使之行刷馬驅人垢面鶉衣觀瞻可駭在途留館貽羞多端而厥數夥然爲弊最甚年前飭敎之後量宜減數而弊固自如矣刷馬往回盤纏每爲九百五十餘兩此猶不足年年貸用於不虞備歸必徵族於渠輩故害及於隣族廚房刷馬一竝革罷使於柵內雇車載運則驅人之弊自可永除裨譯輩卜刷私持等馬亦近百匹而載卜者絶罕輒以馬窠及驅人名色賣買於商賈而若欲盡數革罷則商賈無窠可入只許其半俾開商賈之路則亦爲祛弊之一端且歲幣方物入柵後彼國例以大車駄運而自灣到柵之際皆用雇馬故其數爲一百八十餘駄而竝與房卜商卜殆至千餘駄柵外道路足可行車今若以雇載之價造置車輛年年載運則可除冗費雜亂之弊今者革罷刷馬令灣府買來彼車倣其制樣多造車輛使之載往則雇車之費亦可除滅載運之道極爲便利令廟堂商確稟處爲辭矣刷馬驅人之弊前後奉使者皆以爲言今此廚房刷馬之一竝革罷雇車載運之論非無意見而其實則有行不得者蓋於年前量減後不得不如干雇車而遲速之權在於彼人雖有及時之需輒致狼狽所載物件非見失則破壞而莫可誰何車價漸騰之弊亦無以禁制況於盡爲雇車之後乎雖以裨譯輩卜刷私持等馬言之竊觀事情則或三四人爲一接或五六人爲一接宿站之覓舍炊飯行路之擔囊負槖皆資此窠而得以措乎不但商賈之買其名色而已則減給其半效未必著而受病者多大抵多率人馬實非長路簡便之道而風俗各異我之所以許帶此名數彼之所以許接此各數勢所使然恐難勒減至於驅人衣貌之駭瞻作弊而貽羞言亦似矣而自我視彼所謂駭瞻而貽羞者多在於彼而未必專在於我之驅人此何足爲必可減除之端乎且灣府所給之盤纏彼地所給之柴草無論減與不減其數自在則邊民之視作常業半年糊口亦何傷乎不虞備貸用隣族侵徵果不無此弊而許貸者多不過每石一兩或一兩餘若自灣府當其點送之時各令隣族保其着實與否而後送之則害及隣族之弊自可禁斷年前量減外竝姑依前置之似合事宜歲弊方物自灣到柵時竝與房卜商卜造車運致事我國之不能用車不在於車之難辦在於馬之乏用彼人大車必用健馬六七而一人御之我國之馬何以當此而御車之法則雖每馬一人尙患其在在顚蹶自灣到柵動必費四五日而歲幣方物之無沾濕無毁傷又未可必此則比諸刷馬事尤不可遽議一體置之驅人另擇之節嚴飭分付於使行及灣府何如上曰依爲之出擧條命書榻敎曰如有上京守令令該曹當日內催促下送後草記上曰戶曹年分事目中湖西之萬餘結劃給乙亥以後初有之事矣秉模曰古則事目災多而加請則少近來則加請災有請輒許湖南之代播外加給四五千結亦今始初有而以近年來事目言之今年最厚矣上曰頃聞畿伯言自京庫儲中駄送錢條於湖西者朝逆事殆不成說後弊亦不可言此是不善爲之事云其言亦或有理聞甚瞿然蓋謂湖而比他道歉荒尤甚在朝家軫恤之道移粟則好矣不然道內各樣上納錢狀請捧留則可也而自京駄送事面如何云耳秉模曰此議論亦好矣而似不至大段爲後弊之端矣上曰拜峰鎭事今筵決定可也別將稱號之仍而爲之者武弁輩別無厭之之端耶心泰曰惟視其官方處地之好否則別將之稱有何所厭乎民始曰今則拜峰事旣已變通矣豈敢更言其可否但此後牧場則似或有益而拜峰屯則必生大弊矣大抵別將必也以身先之上下山坂每事親執然後鎭務庶或收拾今若以名武爲其鎭將則外面似若彈壓而實則本鎭事必多掣礙者矣心泰曰以官方言之別無掣礙者矣民始曰非謂官方之有礙爲名武者豈欲隨事親監乎上曰屯民之爲牙兵者皆欲屬之牧場蓋爲其耕食場土而然云矣民始曰臣意則二三哨牙兵亦云不少耕食之場果能綽然否也上曰牧者百餘名所耕食之地自來裕足云矣民始曰牧民之次次起耕而場土之漸縮者此也時秀曰拜峰鎭兼屬於司僕寺別將以堂上武弁中差出仍差兼內乘事該寺草記蒙允矣時任別將不可使之無端落仕自本曹相當職待窠區處何如上曰依爲之出擧條命書榻敎曰顯忠祠祭文捧納承旨從重推考當該內閣知製敎亦爲從重推考立享姜太師配享黃忠烈句語使之卽爲改撰又命書傳敎曰府有南北祠年前賜號而顯忠祠因追配事今番致祭紀忠祠不可獨闕一體致祭亦令守臣同爲擧行祭文內閣撰進上曰臺諫旣已傳啓於臺廳該房承旨仍傳批答於今筵可也溏承命讀傳批旨訖仍命次對先退上曰顯忠紀忠祠祭文令李始源撰進事言及可也仍命退承史以次退出
정조 22년
戊午八月十九日未時上御重熙堂左副承旨入侍時左副承旨洪義浩假注書李允謙記注官金景煥承膺祚以次進伏訖上敎賤臣曰臺諫朴孝成上疏持往賓廳傳示大臣及諸宰其中禁酒一款可否問所見何如卽爲知入賤臣承命出傳回奏曰問于大臣則以爲糜財莫上於釀酒今若禁止則必有效益臺疏所陳誠甚得宜云矣命書朴孝成疏批訖仍命退承史以次退出
정조 22년
行都承旨李晩秀內閣直行左承旨李益運坐行右承旨申耆坐左副承旨洪義浩坐直右副承旨李肇源坐同副承旨李溏坐直注書柳台佐仕一員未差假注書李允謙仕直事變假注書朴師晉仕
정조 22년
藥房副提調李晩秀啓曰伏未審日間聖體若何寢睡水剌之節何如臣率諸御醫趁早入診詳察聖候爲宜王大妃殿氣候何如惠慶宮氣候何如臣不任區區伏慮敢來問安竝此仰稟答曰慈殿慈宮氣候一樣卿不必入侍矣王大妃殿惠慶宮中宮殿藥房口傳問安答曰知道
정조 22년
洪義浩啓曰明日再明日宣陵忌辰祭齋戒正日相値視事頉稟之意敢啓傳曰知道
정조 22년
傳于洪義浩曰明日宣陵忌辰祭享受香日也以聖祖之心爲心則逢今年豈可替傳香祝乎當詣殿庭祗迎香祝該房知悉
정조 22년
傳于洪義浩曰明日宣陵香祝祗迎雲寶劍除之侍衛入直磨鍊待下敎只入正時
정조 22년
傳于洪義浩曰持平朴孝成復陳一疏申請酒禁後日次次對進定於明日
정조 22년
李肇源以御營廳言啓曰徐有膺奴子潤喆順得取招草記批旨內若是捧供近於以奴證主諸漢共犯而何漢之爲首犯査出可也事命下矣在囚諸漢等處伊夜首犯之漢反覆査實則其中奴喆乭渠旣被捉曳入門內毆打捽曳無不先犯而諸囚之供一辭同然論其首犯乃是喆乭之意敢啓傳曰知道
정조 22년
李晩秀以賑恤廳言啓曰依下敎種栗滿千株賞三局正領米三石三局出身米三石合米六石都給之意敢啓傳曰知道
정조 22년
禁府啓目樂安前郡守李元臣段稅穀裝發日有定期四月二十九日裝載已爲晩時兺除良身穀主官不能預先嚴飭致使沙格到處逗遛終至臭載之境者誠極可駭罪杖一百收贖告身盡行追奪鹿島前萬戶禹德運段稅船護送法意嚴重而身爲鎭將不善護送以致全船沈沒形止莫尋一包未拯究厥罪狀亦極痛駭罪杖八十收贖奪告身三等私罪奉敎似若有奸情於臭載而觀於諸供容或亦然且其現告終不分明與已勘之洪龍健所照律良中以公罪區別功議施行爲良如敎
정조 22년
持平朴孝成疏曰伏以臣濫竽從班于今十年前後居臺一味含默誠以言議風采不足以開口論事也日昨登筵密邇天顔親承玉音天災流行何國無之而夙宵憂勤未有若殿下之苦心也苟非木石之頑孰無感激之意乎所以草草一疏誠雖耿耿辭實魯莽非敢曰粗效一日之責及承批旨首尾四百四十餘言煌煌乎衮褒也懇懇乎民隱也微末小臣何以得此於君父乎手捧恩敎且惶且懼實不知措躬之所也仍伏念禁酒一事誠爲救荒之良方此非獨臣一人之言也實採輿人之誦仰塵察邇之聽乃殿下不以臣言爲妄而或慮攸司之失職以致荒歲之擾民大聖人深憂遠慮儘乎出尋常萬萬也然天下豈有十分無弊之事愛惡相攻而吉凶相而悔吝生情僞相感而利害生惟當參以事理較其利害利多害少則行之不疑豈可憂其小小之害竝與大利而棄之哉夫荒年之利莫大於蓄穀而我國旣不可南貿於越北資於燕八路之穀只有此數而已雖在豊年猶當節用況値災歲尤宜愛惜而糜穀之弊唯酒爲甚摠以論之萬包之穀歸於酒料者殆三之一也是以禁釀之法著在令典自古然矣至於擾民之弊臣亦不敢曰必無而此不過吏隷之侵漁也姦民之竊釀也搜驗之際閭巷易鬧也逮治之時官府多事也此固可慮而要之禁酒之利大設禁之害小如之何其莫之禁也如欲禁之惟在朝廷一號令之間耳今我殿下乃以紀綱之不立慮其難禁臣愚以爲今日紀綱雖曰解弛君令臣行天經而地義也有廟堂焉有百執事焉有小民焉奉令承敎曷敢有越厥志乎噫髢䯻之弊已痼而殿下赫然禁之則擧世莫敢不從鄕射之廢已久而殿下斷然行之則一國亦莫敢不從詩曰勉勉我王紀綱四方以此言之何憂乎紀綱之不立乎且況此事實出於爲民之心則雖有犯科而干刑者不害爲生道殺人之義也目今酒之弊極矣閭里鬪鬨之習人家敗亡之患日以尋皆由於是比諸擾民之弊輕重何如民間至或相謂曰朝家何當禁酒臣謂玆法之悅之者衆矣至若設施之方條目之詳非臣愚陋所敢覶縷伏乞博詢廟堂商確講定期於得當然勇行而不顧則玆豈非一國之幸歟第伏念前日之疏雖出對揚之誠尙切猥屑之懼而今此恩敎又導之使言愚衷所激語不知裁尤無任云云省疏具悉紀綱之不立予旣知之爾亦不能質言其眞箇不然然而欲望其令行何異於燕轅而適越乎賓對使之明月來會爾宜隨入
정조 22년
執義韓用鐸副應敎李翊模獻納任長源校理韓致應副校理沈奎魯朴吉源修撰洪樂游洪秀晩副修撰尹行直啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上刀削一行答三司曰不允刀削五字矣
정조 22년
執義韓用鐸獻納任長源啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法措辭見上請承款後物故罪人九宗亟施孥戮之典措辭見上答兩司曰不允
정조 22년
獻納任長源啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彛天黑山島定配罪人金履白慶原府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌答院曰不允
정조 22년
戊午八月二十日辰時上御重熙堂左承旨入侍時行左承旨李益運假注書李允謙記注官金景煥承膺祚以次進伏訖上曰都承旨入侍賤臣承命出傳行都承旨李晩秀進伏益運曰高麗忠臣金㴻致祭事曾有下敎而聞有祠版云今番賜祭當擧行於奉祀孫家乎上曰聞其衣履之藏在於嶺南善山地云致祭於其墓下可也仍敎晩秀曰顯忠祠祭文使南公轍代撰而主享姜太師事蹟無一句槪及若循例啓下則幾失致祭之本意矣晩秀昨日李始源更撰中明言其主享人事蹟矣上曰唯仍命退承史以次退出
정조 22년
行都承旨李晩秀坐行左承旨李益運坐直行右承旨申耆坐左副承旨洪義浩坐右副承旨李肇源坐直同副承旨李溏坐注書柳台佐拿處一員未差假注書洪奭周仕李允謙仕直事變假注書朴師晉仕
정조 22년
洪義浩啓曰來二十五日朝參日次而國忌齋戒相値頉稟之意敢啓傳曰知道
정조 22년
李肇源啓曰禁衛營將官來言今日本營軍兵日次私習云矣敢啓傳曰後日次爲之
정조 22년
傳于李益運曰政官牌招開政
정조 22년
洪義浩以禮曹言啓曰每年各陵展謁春則二三月秋則八九月取稟事曾有定式矣今秋展謁定於何陵而以何間推擇乎敢稟傳曰秋幸以三南民事之夙宵不遑擬待來春爲之取考先朝各年謁陵謄錄春秋七旬至乙酉年未有曠謁之例則秋幸當爲爲則當謁元陵少紓四載曠覲之孺慕而且思之今年卽我敬陵朝誕降之舊甲而月日又在邇聖祖誕育啓佑之至德至功如桓廟之於國初逢此年若不別有伸誠寓慕之擧則是豈仰體先朝每考舊甲輒述先烈之聖意乎如是運意之際宣陵受香適當今日若有指敎者然且況昌陵諱辰之舊甲又在是年以敬陵朝因心之友宣陵朝繼體之孝又欲仰體則豈可虛過乎明陵在敬陵弘陵在昌陵局內歷謁又便近今番當詣敬陵展謁後親祭仍詣昌陵展謁後亦爲親祭祭文當親撰局內諸陵展謁則明陵翼陵弘陵各於局內陵寢親祭後爲之幸行日子今月晦間擇入近來則西郊陵寢權除晝停少駐於黔巖碑閣今亦依此而分辦用最省約例用民力亦依近例以儲置米會減之意分付可也
정조 22년
李肇源啓曰今此幸行時何大臣留都乎敢稟傳曰金領敦寧留都
정조 22년
兵曹以金思穆爲守宮大將
정조 22년
以寶劍望筒傳于李肇源曰摠管金恩穆寶劍受點守宮大將以藥房提調鄭昌順爲之仍察分提擧而藥院之任許遞令該曹口傳差出
정조 22년
吏曹口傳政事以趙鎭寬爲內醫提調守宮大將單鄭昌順
정조 22년
有政吏批判書金文淳進參判李敬一在外參議任希存進行左承旨李益運進以尹光顔爲兵曹參知權裕爲同經筵李勉昇爲兵曹正郞任㸁爲監察李永瑗爲典設別提韓光迪爲竹山府使兼掌令徐有聞校書副正字李覲吾傳命司謁白景采申敬玄以上竝單付兵曹參議尹光顔參知李普天
정조 22년
兵批判書李時秀進參判柳誼病參議李普天入直參知尹光顔未肅拜右副承旨李肇源進以金益彬爲宣傳官具昇益爲守門將申鴻周爲拜峰別將僉知鄭學畊姜周昌副護軍柳相祚金翰東尹光顔李海愚李鼎德徐榮輔金處漢李周鳳副司果崔華男金星皓以上竝單付再政司僕寺兼內乘單申鴻周
정조 22년
以宣傳官差備單子傳于李肇源曰差備記中生疎人相換
정조 22년
兵曹口傳政事都摠經歷權思漢宣傳官盧重相換宣傳官李克豊中樞都事林必榮相換宣傳官金潤柱監察金植相換
정조 22년
傳于洪義浩曰儒生到記殿講日次殿講專經文臣殿講試官兼用
정조 22년
洪義浩啓曰試望事體何等愼重而今此親臨春塘臺儒生到記殿講日次殿講專經文臣殿講試官望筒參考官三字漏落不書事甚駭然矇然捧入之罪臣等不勝惶恐當該注書所當重勘而本院請推之外無他可施之罰何以爲之敢稟傳曰拿處
정조 22년
柳台佐拿處代以洪奭周爲假注書
정조 22년
李肇源啓曰兼察訓鍊大將徐有大時無職名令該曹口傳付軍職何如傳曰允
정조 22년
以都摠府侍衛望筒傳于李肇源曰懸頉摠管許遞御營中軍李宗胤除授牌招察任
정조 22년
兵曹口傳政事行護軍徐有大副摠管李宗胤以上竝單付
정조 22년
禮曹判書前望單子入之趙尙鎭落點
정조 22년
備邊司薦望以金持默爲摠戎使
정조 22년
兵曹口傳政事大護軍沈煥之單付
정조 22년
洪義浩以禮曹言啓曰敬陵昌陵展謁後親祭吉日以今八月晦間推擇事命下矣展謁吉日令日官池景喆推擇則今二十七日二十九日俱吉云以何日定行乎敢稟傳曰二十九日爲之可也
정조 22년
李益運以吏曹言啓曰司僕寺正張至冕呈狀內矣身素患痰癖之症無路一刻供仕卽刻入啓遞政云身病旣如是則不可仍置今姑改差何如傳曰允今日當有進轎差備其代口傳差出可也
정조 22년
吏曹口傳政事以呂駿永爲司僕正
정조 22년
李益運以吏曹言啓曰玄風縣監張錫胤三日給暇下送後草記事命下矣今日下去之意敢啓傳曰知道
정조 22년
李肇源以都摠府言啓曰今日入直內三廳武兼禁軍及軍兵等當爲中日習射而國忌齋忌相値不得爲之之意敢啓傳曰知道
정조 22년
李肇源以兵曹言啓曰留都營狀啓例爲付撥而或有時急之事則京畿驛馬待令事曾有定式矣今亦依此擧行何如傳曰允
정조 22년
李肇源以兵曹言啓曰專經武臣講官加抄啓人員別單書入之意敢啓傳曰知道
정조 22년
李肇源以兵曹言啓曰今八月二十九日敬陵昌陵幸行時各殿問安及各差備所把驛馬應把別單書入而本驛馬入把外不足之數以京畿驛馬補把之意行移本道何如傳曰允
정조 22년
李肇源以兵曹言啓曰今八月二十一日武臣賓廳講書日次而國忌齋戒相値不得爲之之意敢啓傳曰知道
정조 22년
李肇源以司僕寺一二提調意啓曰今此敬陵展謁敎是時各差備入把馬別單書入之意敢啓傳曰知道
정조 22년
李肇源以司僕寺一二提調意啓曰今此敬陵展謁敎是時追慕峴碌磻峴道路險峻處臨時啓稟以人夫奉駕之意敢啓傳曰知道
정조 22년
李溏以義禁府言啓曰時囚罪人李元臣杖一百收贖告身盡行追奪禹德運杖八十收贖奪告身三等照律公事判付內似若有奸情於臭載而觀於諸供容或亦如且其現告終不分明與已勘之洪龍健所照律以公罪區別功議施行事命下矣禹德運十四代祖洪康開國功臣云功減一等杖七十李元臣無功議云杖一百竝以公罪收贖放送洪龍健無功議云杖八十亦以公罪收贖之意敢啓傳曰知道
정조 22년
敎摠戎使金持默書王若曰薄警庸示國體乍解兵權宿將故自世家更畀戎鉞今何多誥昔旣優爲念彼漢北一營寔我海東重鎭與沁都而相連水陸宛晉城表裏之形對廣府而自成輔車同漢軍南北之制出則擧組練之尤係緩急所須入而參廊廟之謨奚但經理是管惟升平餘數百歲伊弊瘼難一二言軍容則無一可觀保障奚恃餉備則徒擁虛簿奸僞日滋顧此時尤難其人伊宿手宜膺是任惟卿賢父肖子大家餘風處戚畹而勉謹飭之心世皆許以賢宰掌財賦而試練達之手予亦知其通才況今廟議之僉同尤見聲績之素著玆授卿以摠戎使卿其祗服新命勉卒前功愼賞罰明恩威宜懋服衆之道繕倉之修器械須思固圉之方於戲戒在撤乘益勉舊績之毋墜責重衛藿莫曰宿硏之易治故玆敎示想宜知悉知製敎洪樂游製進
정조 22년
戊午八月二十一日辰時上詣仁政殿庭宣陵忌辰祭香祗迎入侍時行都承旨李晩秀行左承旨李益運行右承旨申耆左副承旨洪義浩右副承旨李肇源同副承旨李溏記事官柳台佐假注書李允謙記注官承膺祚記事官金履永檢校提學鄭民始檢校待敎李存秀以次侍立時至通禮跪啓外辦上具翼善冠衮龍袍乘輿由宣和門出協陽門兵曹判書李時秀曰今日香祗迎時入直摠管一員未及待令當該摠管罷職何如上曰姑先推考可也出擧條遂進發出肅章門入仁政門至降輿所通禮跪啓請降輿上降輿詣版位西向立命義浩奉傳香祝引儀唱鞠躬興平身上鞠躬祗迎訖命書傳敎曰今日親行香祝祗迎禮房承旨馳詣宣陵奉審摘奸局內陵寢一體奉審以來又命書禮曹陵幸草記批旨訖通禮跪啓外辦上乘輿出仁政門上曰在外禮曹判書許遞前望單子入之出駕前下敎上曰禮曹判書趙尙鎭敍用牌招察任出駕前下敎仍入肅章門協陽門還內諸臣以次退出
정조 22년
戊午八月二十一日午時上御重熙堂都承旨入侍時行都承旨李晩秀記事官柳台佐記注官金景煥記事官金履永宣惠廳堂上鄭民始京畿監司李在學戶曹判書趙鎭寬大司成李始源以次進伏訖上曰酒禁之政果能如意令行乎如牛禁一事守令輩亦多懈緩云矣在學曰牛禁之令非不嚴飭而不無懈緩守令矣上曰何不隨卽罷黜乎鎭寬曰去其太甚而已如侍下守令之爲供親饌有時犯科事情容或然矣上曰卿言好矣上曰臺疏有守令勒揷之語勒揷者誰也鎭寬曰嶺南諸邑中聞有此事矣民始曰雨後代播之穀間多水損而節序已晩移秧不緊故小民則不欲移揷而守令輩强令移揷云矣上曰道路摘奸何間爲之乎在學曰臨時爲之矣上曰橋梁植炬等節必須從省約爲之仍敎始源曰儒生處以到記日次殿講兼行之意知委今日入泮宮留宿明日由集春門率儒生入來命始源先退上曰興海淸河等地民事何如云耶鎭寬曰興海淸河野邑多水田故年事無足可觀反不如前年矣民始曰嶺南田穀之稍登是則大幸矣在學曰摠戎廳北漢還上捧上事何以爲之乎上曰戶判之意何如鎭寬曰除非大無之年恐不可全然不捧矣上曰北漢穀停退猝難輕許蓋山城儲穀京司有聊賴之利矣命晩秀書榻敎曰王大妃殿進御加減正氣散一貼煎入又命書傳敎曰新除授摠戎使牌招傳授密符及敎諭書命退諸臣以次退出
정조 22년
行都承旨李晩秀坐行左承旨李益運坐行右承旨申耆坐直左副承旨洪義浩坐右副承旨李肇源坐同副承旨李溏坐直注書柳台佐拿處一員未差假注書洪奭周仕李允謙仕直事變假注書朴師晉仕
정조 22년
吏曹口傳政事以鄭民始爲內醫提調
정조 22년
以柳台佐囚單子傳于李溏曰分揀放送
정조 22년
兵曹口傳政事宣傳官申義顯訓鍊副正林必榮相換以李亨謙爲宣傳官
정조 22년
李肇源以訓鍊都監言啓曰本局帳幕軍鳥銃邊二中黃順得木綿一疋布子一疋貫一中趙大運等二名邊一中金尙雲等十九名各木綿一疋依判下單子考例施賞之意敢啓傳曰知道
정조 22년
李肇源以禁衛營言啓曰今此瑞蔥臺試放時本營帳幕軍等鳥銃入格單子判付內考例施賞後草記事命下矣貫一中邊一中一名木二疋邊二中二名各木一疋布一疋貫一中四名邊一中九名各木一疋考例施賞之意敢啓傳曰知道
정조 22년
李肇源以御營廳言啓曰本廳帳幕軍鳥銑入格單子判付內考例施賞後草記事命下矣帳幕軍閑良金景福等二名貫一中邊二中兼司僕帖文兵曹成給金順福等二名貫一中邊一中各木二疋林潗邊二中木一疋布一疋鄭德圭等三名貫一中李景曄等十二名邊一中各木一疋考例分等施賞之意敢啓傳曰知道
정조 22년
戊午八月二十二日辰時上御春塘臺瑞蔥臺秋到記儒生日次儒生殿講專經文武臣殿講入侍時行都承旨李晩秀行左承旨李益運行右承旨申耆左副承旨洪義浩右副承旨李肇源同副承旨李溏假注書洪奭周假注書李允謙記注官金景煥記事官金履永檢校待敎李存秀以次侍立上具平戎服乘馬出千五門萬八門左右通禮前導由明光門出靑陽門試官以下路傍祗迎上曰本營將官與應射人分行列立無或錯雜也宣傳官承命分付至瑞蔥臺通禮跪啓請下馬上遂下馬陞座引儀唱試官以下行禮秋到記殿講考官右議政李秉模刑曹判書朴宗甲行護軍洪明浩參考官大司成李始源應敎李翊模修撰洪秀晩入就拜位上曰日次講考官行左參贊鄭民始加差下出榻敎日次講考官鄭民始行護軍鄭大容參考官行副護軍南公轍副司果李魯春副校理李羲甲專經文臣殿講考官行吏曹判書金文淳參考官行副護軍李祉永李文會副校理韓致應武臣殿講考官知中樞府事趙宗鉉行護軍申大顯李漢豊參考官行副護軍蔡弘遠刑曹參議尹致性副護軍宋銓白師誾以次入就拜位仍行四拜禮訖命書榻敎曰刑曹參議尹致性行副護軍蔡弘遠李文會假承旨差下前假注書李存秀李泳夏李錫祐金邁淳假注書加差秉模進前曰連日勞動聖體候若何上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣肇原曰今此殿講時東齋掌議李復秀西齋掌色沈應奎李羲斗金學淳或有情勢或在外不爲進參故方自本館草記請罰矣上曰前此申飭之下焉敢若此而況渠輩多是卿相閣臣家人尤豈敢肆然懸頉乎其中沈應奎則渠兄象奎曾以此事至於被謫今番罪犯又止薄勘則使其弟不參殿講尤萬萬痛駭沈象奎濟州牧定配榻敎書出招致當直都事分付少頃敎曰定配榻敎姑置之以渠罪犯決不敢晏然偃處此意令當直都事分付而李復秀李羲斗聞方在外沈應奎金學淳使之卽刻來待今番稱頉之齋任令泮長永勿許其圖免也仍敎秉模曰親臨試士事體何如而卿相閣臣家人之爲齋任者皆敢稱頉不入貴近之臣尤當畏法而如沈象奎之有罪未勘者亦敢爲此習乎然沈象奎輩何足責乎因一象奎而費此辭敎還覺可笑大抵朝廷紀綱之不立莫今爲甚再昨臺批予亦不索言其所欲言者而以若紀綱何以禁酒乎書云月之從星則以風雨不言星之從月而曰月之從星則朝廷政令固當順民之欲而旣非反其所好者則爲群下者亦當一言一動奉若拱壁守而勿失豈非君令臣從之大義乎譬之師律一建肅靜牌豹尾旗則三軍之士指東指西無不如意莫敢干律聖學也治化也莫不皆然豈可一毫容私乎人臣之義惴惴慓慓當如霍光之不失尺寸故將臣金聖應以三十年元戎每一登筵汗出浹背此所特荷先朝之眷毗者也今日紛紜之徒毋論彼此只認自己主張之爲難事專昧協極率敎之義顧今之時有何元氣而然乎有何氣節而然乎此非向卿說道之言也予姑不盡言而都是可笑之事也不協于極不率于敎先時後時皆不曰殺無赦乎卿亦知此意俾此輩有所知懼也命開講發射肇源啓請小開門節次宣傳官承命傳呼壯勇大將趙心泰以下以次參現訖上命弘遠致性文會分詣武試所監試以來到記儒生幼學安以鼎日次儒生進士李棋峻專經文臣禮曹正郞南達孫武臣軍器寺正洪達三等以次應講武所應試者亦以次發射宣傳官安光贊告箭時瞻仰帳殿擧措駭然命行首宣傳官金益彬及光贊拿入上曰金益彬汝以行首如安光贊者類常時不能檢飭莫重告箭初不審愼瞬察殿上之動靜少無畏怯底意汝旣爲廳首敢曰不知所當嚴勘以爲不畏法者之戒而姑爲參酌此後各別嚴飭俾無底辟之端也又敎曰安光贊汝則長不滿四尺口尙乳臭初不識畏天畏地之義依例告箭亦不成樣四面顧視少無悚慄之意如汝之宣傳官豈可復厠近侍之列乎汰去亦薄勘也命書榻敎曰宣傳官安光贊汰去其代令該曹口傳差出仍命益彬等拿出時秀曰今此幸行時左邊捕盜大將申大顯以禁衛大將隨駕右邊捕盜大將趙心泰以壯勇大將隨駕在前如此之時有曾經大將兼察之例今番則何以爲之乎上曰依爲之時秀曰左右邊捕盜大將曾經大將兼察事命下矣何大將兼察乎上曰御將兼察可也時秀曰幸行回鑾後隨駕軍兵近年連以乾物分給矣今番亦依此擧行乎上曰依近例爲之可也時秀曰甲寅年園幸時壯勇營軍兵本曹節目中始爲磨鍊而陵幸時亦當一體磨鍊於節目中仍以爲例乎上曰依爲之竝出擧條益運曰左右邊捕盜大將御將兼察可也事命下矣御營大將李漢豊牌招聽傳敎何如上曰依爲之出擧條命書榻敎曰旣非經宿則雖無整理使自多擧行戶判兼事內局之練許遞又命書榻敎曰藥房提調令該曹口傳差出文淳曰今此幸行時隨駕官單子當爲磨鍊以入而參考已例陪從各司或加或減其數不一不可不稟定後擧行今番則何以爲之乎上曰依壬子年例爲之而有貢物衙門每有備責貢人之弊年來權減而一向如此則亦關事面今番則司饔院軍器寺長興庫濟用監繕工監典設司官員各一員加磨鍊此後更稟雖毫末之微如有侵出貢人之弊則各別重勘以爲懲一之擧廟堂別加糾察禁飭可也出擧條時秀曰今此行幸時隨駕官單子當爲啓下而各年前例不同以正卿一員亞卿二員堂上侍從二員堂下侍從二員宣惠廳郞廳一員訓鍊院官員三員武臣兼宣傳官三員軍職堂上二員畫師寫字官各一員參量多少磨鍊以入似好故敢此仰達矣上曰依爲之出擧條命書榻敎曰竹山府使當日辭朝命心泰大顯漢豊等進前敎曰別軍職難得可合之人卿等俱是將臣似當熟諳武臣履歷及人器須各薦似也漢豊曰今伏承下敎猝未思得矣上曰無論閫帥防禦以有地處年少者陳達可也漢豊曰李禹鉉人地可合而年已老矣心泰曰李周喆似勝而亦是年老之人矣上曰趙𡹘旣是卿家之人人亦可合當爲是任而禁御兩將臣家亦有可爲之人乎大顯曰御將近親則李宜秀身手甚好最爲可合矣漢豊曰禁將家則近族別無履歷合爲是任者矣上曰趙岱閔光升亦皆老矣心泰曰今番幸行時本營右司把摠閔光升當領軍隨駕而身病猝重旬日之內無差完供職之望云今姑改差何如上曰依爲之出擧條上曰金處漢相貌甚好人亦質實崔朝岳踐歷亦爲可合以金處漢趙𡹘崔朝岳三人爲定似好矣心泰等曰誠爲恰好矣考講訖命書傳敎曰秋到記殿講比較居首幼學安以鼎直赴殿試比較之次幼學金璟履柳季燐李集運直赴會試通幼學李臣謙趙奎升任文白各給二分又命書傳敎曰八月朔日次殿講居首純通比較居首進士李棋峻直赴會試之次幼學趙萬永給二分通進士沈湜給一分又命書傳敎曰去七月朔專經文臣殿講居首禮曹正郞南達孫兒馬帖一隻賜給又命書傳敎曰去七月朔專經武臣殿講居首軍器寺正洪達三兒馬帖一隻賜給仍命呼文武新來頒試射賞格訖命書榻敎曰試所出榜假承旨及加出假注書竝減下通禮跪啓外辦上遂乘馬由靑陽門明光門入萬八門千五門還內諸臣以次退出
정조 22년
行都承旨李晩秀坐行左承旨李益運坐行右承旨申耆坐左副承旨洪義浩坐直右副承旨李肇源坐同副承旨李溏坐直注書柳台佐仕一員未差假注書李允謙仕直事變假注書朴師晉仕
정조 22년
洪義浩啓曰明日再明日懿陵忌辰祭齋戒正日二十六日徽陵忌辰祭正日相値視事頉稟之意敢啓傳曰知道
정조 22년
藥房提調前望單子入之趙宗鉉落點
정조 22년
兵曹口傳政事同知崔朝岳僉知金處漢趙𡹘以上竝單付
정조 22년
李肇源以兵曹啓曰今八月二十三日訓鍊院各廳堂下武臣朔試射時訓鍊院副正高厚鎭武臣兼宣傳官諸景彧未滿四中竝依定式各決棍十度身病及呈辭受由人等退試次姑爲懸頉以入之意敢啓傳曰知道
정조 22년
李肇源以兵曹言啓曰南行部將鄭百興未滿十朔成才間姑爲停試之意敢啓傳曰知道
정조 22년
李肇源以壯勇營言啓曰本營秋等試射時額外壯勇衛鐵箭入格優等人別單書入之意敢啓傳曰知道
정조 22년
李肇源以壯勇營言啓曰以瑞葱臺北營分所試放時本營帳幕軍鳥銃入格別單判付內考例施賞後草記事命下矣貫一中邊一中二名邊二中六名各木一疋貫一中一名邊一中十八名各布一疋合木八疋布十九疋參酌賞給之意敢啓傳曰知道
정조 22년
李溏以禁衛營言啓曰依定式臣大顯進詣南壇奉審摘奸則壇上與階砌紅箭門內外俱爲無頉所植松木漸就蒼鬱而禁樵禁松守護等節另加申飭之意敢啓傳曰知道
정조 22년
以洪樂游尹濟弘崔仁簡囚單子判付內竝放送名以治經乃敢居不駭然莫甚爲先罷職爲良如敎
정조 22년
李溏以義禁府言啓曰去七月朔專經武臣殿講時訓鍊院正尹孝儉副正申義顯高厚鎭僉正朴思弼主簿黃勉基鄭垕都摠府都事柳聖台武臣兼宣傳官姜熙文李應俊等推考事傳旨啓下矣尹孝儉申義顯高厚鎭黃勉基鄭垕柳聖台姜熙文李應俊等今方待命竝拿囚朴思弼以別軍職方在入直云待替直拿囚之意敢啓傳曰知道
정조 22년
以尹孝儉申義顯高厚鎭黃勉基鄭垕柳聖台姜熙文李應俊囚單子判付內竝放送爲旀觀此囚單之着銜該郞等之尙在罰直竝分揀爲良如敎
정조 22년
正言洪受浩疏曰伏以臣之八耋偏母素抱貞疾少失將攝輒致添劇入秋以來宿症又發沈淹床褥長時凛綴而病懷尤弱每於臣詣臺之日必問公退之早晏以此情理夫豈有離側供職之勢而義分是懼奔走爲恭黽勉行公亦旣有月矣臣母之病忽自數昨重得暴泄登溷無數藥餌罔效眞元益陷目下證形種種危篤臣方左右扶將煎泣罔措賓對有命旣闕趨參間値淸齋末由陳懇焦遑之中益增悚惶玆敢疾聲呼籲仰干崇嚴伏乞聖明俯垂矜諒亟遞臣職以便救護仍治臣瀆擾之罪不勝幸甚臣無任云云省疏具悉爾其勿辭救護
정조 22년
敦寧都正李世伯疏曰伏以臣猥以庸陋晩忝科第特蒙聖恩逈出尋常臚唱之日授臣以通政之階以臣爲敦寧府都正顧臣祗是窮鄕一措大耳何以得此於聖明之下榮感隕越不知攸措第臣旣無敦寧之親則自在當遞之科而臣於還鄕之際適値大享齋宿之辰未及陳章乞免只以照例變通之意呈于銓曹矣晩後始聞本曹乃以無例不捧至今職名尙在臣全眛體例累月虛縻負罪至此惶懍無地玆敢不避煩猥干冒崇嚴伏乞聖慈特垂鑑諒先治臣眛例違慢之罪仍令該曹援例遞改以存公格以安私分不勝幸甚云云省疏具悉疏辭下該曹稟處
정조 22년
吏曹啓目粘連觀此敦寧府都正李世白上疏則臣旣無敦寧之親則自在當遞之科援例遞改以存公格亦爲白有臥乎所旣無敦寧則揆以公格不可仍置改差何如啓依允
정조 22년
副應敎李翊模掌令鄭㝡成獻納任長源校理韓致應副校理朴吉源沈奎魯修撰洪秀晩副修撰尹行直啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上刀削一行答三司曰不允刀削五字
정조 22년
掌令鄭㝡成獻納任長源啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女克施跪斬之典斗恭親屬應坐之頪一依适雲例學行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法措辭見上請承款後物故罪人九宗亟施孥戮之典措辭見上答兩司曰不允
정조 22년
獻納任長源啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彛天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答院曰不允
정조 22년
戊午八月二十三日辰時上御誠正閣諸承旨持公事入侍時行都承旨李晩秀行左承旨李益運行右承旨申耆左副承旨洪義浩右副承旨李肇源同副承旨李溏記事官柳台佐假注書李允謙記注官金景煥記事官金履永檢校待敎李存秀以次進伏訖益運讀奏江原監司金履翼狀啓離營事慶尙監司李義綱狀啓安東府使朴宗來到任事晩秀讀奏江原監司金履翼啓本蔚珍縣反庫事肇源讀奏全羅濫司李得臣啓本上番諸色軍摠數開坐事溏讀奏慶尙監司李義綱啓本徒年罪人鄭仁玉限滿令該曹稟處事命分書判付訖命義浩書傳敎曰今番行幸時出宮門路弘化門爲之欲由太廟洞口以寓告行之意又如年前桓廟誕降舊甲本宮行祭時隨香祝至太廟洞口之意也其日廟門下鑰前都承旨先詣奉審留鑰待下馬時復命過洞口後下鑰事預令本署兵曹知達義浩曰二十九日宗廟景慕宮朔祭傳香當在於出宮之後今番則守宮假承旨以二員差出傳香後依例奉審摘奸仍令啓聞于行在所何如上曰依爲之出擧條益運曰皇朝義士白太豪等二十一人設壇於顯忠祠傍春秋賜祭歲以爲常事命下矣禮由義起事曠千古灣府士民莫不聳聽激感而聞二十一人中韓士雄從兄得仁從崔孝一航海殉義節烈卓異文蹟可徵而只緣其子孫孱微獨爲見漏於朝家崇報之時誠爲缺典且聞灣尹欲校報本道監司以爲啓聞之地而以賜祭日子之迫近未及轉聞云韓得仁義烈之卓異文蹟之可徵旣如是則與二十一人竝爲賜祭恐合事宜故敢此仰達矣上曰依爲之出擧條義浩曰韓得仁一體賜祭事旣已蒙允牌面及祭文當以二十二人改書以此意定禁軍下諭於道臣及地方官何如上曰依爲之出擧條仍命退諸臣以次退出
정조 22년
戊午八月二十三日午時上御重熙堂都承旨入侍藥房提調同爲入侍時行都承旨李晩秀假注書李允謙記注官金景煥承膺祚藥房提調鄭民始以次進伏訖民始曰夜間聖體若何上曰一樣矣民始曰王大妃殿氣候何如上曰連進湯劑而尙未快復伏悶矣民始曰惠慶宮氣候何如上曰一樣矣命書榻敎曰王大妃殿進御加味養胃湯停止加減茹藿湯一貼煎入敎民始曰卿於北營事自多擧行嘗藥之任職務相妨有難兼行矣仍命書榻敎曰藥房提調職務相妨許遞前望單子入之仍命退諸臣以次退出
정조 22년
行都承旨李晩秀病行左承旨李益運病行右承旨申耆坐左副承旨洪義浩坐直右副承旨李肇源坐直同副承旨李溏坐注書柳台佐仕一員未差假注書李允謙仕直事變假注書朴師晉仕
정조 22년
李肇源啓曰壯勇大將趙心泰習陣次沙河里敎場明日出去矣兼帶右邊捕盜大將命召及大將牌傳令牌來請還納何以爲之而在前如此之時有他邊大將兼察之例今番則何以爲之敢稟傳曰仍佩往來
정조 22년
傳于洪義浩曰禮房承旨馳詣懿陵奉審摘奸以來
정조 22년
傳于洪義浩曰領敦寧家遣御醫持藥物看病
정조 22년
醫官金進源書啓領敦寧府事金履素病症看審則脈度左右三部俱沈滑帶數症則胸膈間頑痰凝結喘息促急言語短澁虛汗長流浮熱不息大抵病源初因風寒外感內傷元氣暴虛之致主家連用加味生脈散姑無動靜而病中以爲狗馬賤疾至煩聖念特遣御醫頒賜珍劑惶隕感泣不知所達云而臣則旣伏承持藥物看病之命故仍留之意竝以詮次啓達傳曰更卽看病書啓
정조 22년
金進源書啓領敦寧府事金履素病症更爲看審則脈度一㨾頑痰凝結氣息喘促汗流語澁諸症比午間似有添加之漸主家更用人蔘五錢重生脈散而姑無動靜之意詮次啓達傳曰雖値夜深不離看病更爲書啓
정조 22년
李肇源以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 22년
洪義浩以禮曹言啓曰五禮儀大臣之喪自上有擧哀之節而國忌齋戒相値不得循例取稟之意敢啓傳曰知道
정조 22년
戊午八月二十四日辰時上御便殿右副承旨入侍右副承旨李肇源假注書李允謙記注官金景煥承膺祚以次進伏訖上命書榻敎曰王大妃殿進御茹藿湯依前方一貼煎入又命書榻敎曰今番幸行時詣敬陵時壯勇大將率步軍作門近處從便環衛札駐詣昌陵時禁軍及先廂軍兵信地作行路上從便留駐壯勇大將率領本營京鄕馬步軍而後廂步軍七哨令該中軍領付後都領作行環衛作門後廂依先廂例從便留駐詣昌陵時先後廂營行令宣傳官臨時稟旨事分付留陣則今番摠戎廳弘化門外爲之御營廳敦化門外爲之仍命退承史以次退出
정조 22년
戊午八月二十四日二更上御重熙堂坐直承旨入侍時右副承旨李肇源假注書李允謙記注官金景煥承膺祚以次進伏訖命書傳敎曰問疾史官之回雖知其添劇豈料遽聞云逝却疑非眞驚䀌何言確乎有守貌如其人朝廷之所眷待而倚毗之者果何如耶年前一着卽所敬歎況故家喬木之凋零尤無以爲懷卒金領敦家吊祭禮葬等節分付該曹照例擧行擧哀臨吊雖不若禮遣近侍致吊於第三日致祭於成服日大臣喪例卽賜諡不踰靷期斯速撰狀而祿俸之限三年錄孤而待闋服竝依例施行事亦爲分付又命書榻敎曰卒領敦寧家致吊承旨右承旨進去致祭左副承旨進去仍命退承史以次退出
정조 22년
行都承旨李晩秀坐行左承旨李益運坐直行右承旨申耆病左副承旨洪義浩坐右副承旨李肇源坐直同副承旨李溏坐直注書柳台佐仕一員未差假注書李允謙仕直事變假注書朴師晉仕
정조 22년
藥房提調趙宗鉉副提調李晩秀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣侯何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 22년
李肇源啓曰今日禁衛營御營廳下番軍賞試才時弘化門銅龍門東營集春營入直軍除出標信請出之意敢啓傳曰回糧木分給
정조 22년
李益運啓曰正言尹涵下諭後過限不上來依定式遞差傳旨及禁推傳旨捧入之意敢啓傳曰知道
정조 22년
李肇源以禁衛營言啓曰謹依弘化門銅龍門東營集春營入直軍除出標信政院啓辭批旨本營下番軍兵等處回糧木分給之意敢啓傳曰知道
정조 22년
洪義浩啓曰秋到記儒生製述及文臣製述今二十六日爲之事命下矣處所以何處爲之乎敢啓傳曰來初更稟可也
정조 22년
以慶尙監司李義綱狀啓薦新石榴限內不得封進惶恐待罪事傳于李晩秀曰勿待罪事回諭
정조 22년
戊午八月二十五日卯時上御重熙堂左副承旨入侍時左副承旨洪義浩假注書李允謙記注官金景煥承膺祚以次進伏訖義浩曰金㴻致祭事命下而大臣以爲旣有奉祀孫則賜祭於本家似好云矣上曰致祭於其墳山之意已言之矣大臣姑未聞之耶更爲言及可也仍命退承史以次退出
정조 22년
戊午八月二十五日辰時上御重熙堂左承旨入侍時行左承旨李益運假注書李允謙記注官金景煥承膺祚以次進伏訖上曰都承旨入侍賤臣承命出傳行都承旨李晩秀進伏命書榻敎曰王大妃殿進御加減茹藿湯前方中去黃蓮人蔘加五分一貼煎入仍命退承史以次退出
정조 22년
行都承旨李晩秀坐行左承旨李益運坐行右承旨申耆奉命進去左副承旨洪義浩坐直右副承旨李肇源坐同副承旨尹光顔坐直注書柳台佐仕直一員未差假注書李允謙仕事變假注書朴師晉仕
정조 22년
李晩秀啓曰西川府院君鄭崑壽家致祭何承旨進去乎敢稟傳曰右承旨進去
정조 22년
傳于李晩秀曰同副承旨許遞前望單子入之待下批牌招察任
정조 22년
傳于李肇源曰兵曹堂上前望單子入之
정조 22년
兵曹參議前望單子入之柳師模落點
정조 22년
傳于李益運曰政官待開門牌招開政
정조 22년
傳于尹光顔曰留院上疏入之
정조 22년
洪義榮以禮曹言啓曰宗廟永寧殿秋奉審修改吉日時令日官池景喆推擇則來九月初四日卯時爲吉云以此日時知委擧行何如傳曰允
정조 22년
李肇源以兵曹言啓曰來九月初一日弘化門銅龍門入直禁衛營新番領軍哨官番單子今八月二十八日入啓受點分所單子二十九日當爲書入而今此幸行相値勢難書入二十八日待受點卽爲書入巡將監軍以今八月二十八日受點人員二十九日至依例使之仍察之意敢啓傳曰知道
정조 22년
李肇源以兵曹言啓曰今此幸行時侍衛禁軍不可不點擇以行矣各番禁軍中新受馬及病蹇不能致遠之類依例推移替直之意敢啓傳曰知道
정조 22년
李肇源以兵曹言啓曰來九月十月當上番騎兵二百四十六名依定武本曹點考後仍令該曹襦衣題給之意敢啓傳曰知道
정조 22년
李肇源以禁衛營言啓曰來九月當十一番後部左司屬慶尙右道五哨軍兵逢點實數五百十七名已爲點閱整齊來九月初一日與內外各處入直將官軍兵等依例替代後舊軍放送之意敢啓傳曰知道
정조 22년
李肇源以御營廳言啓曰本廳來九月十月兩朔應立後部右司屬黃海道五哨軍兵五百十七名今已逢點整齊矣九月初一日與中司軍兵替代立番後舊軍放送之意敢啓傳曰知道
정조 22년
李肇源以禁衛營言啓曰本營騎士別將南志默身病甚重勢難察任改差何如傳曰允
정조 22년
李肇源以御營廳言啓曰本廳來十一月十二月兩朔應立後部後司屬黃海道五哨軍兵十月二十五日京中逢點十一月初一日與右司軍兵當爲替代立番而依定奪每哨以一百名磨鍊後其餘一百三十五名竝資保收布上送事本道監兵使處措辭知會之意敢啓傳曰知道
정조 22년
戊午八月二十六日辰時上御便殿都承旨入侍時行都承旨李晩秀記事官柳台佐記注官金景煥記注官承膺祚以次進伏訖上敎賤臣出去監印所與洪奭周入來賤臣承命出傳偕入進伏上敎奭周曰朱書校準之役今至何境申絢亦爲入來乎奭周曰竣役尙遠申絢則入來矣上曰另加精審無或落漏可也奭周曰序跋則別無次序而如張欽夫敬夫之異稱一依本板書之乎上曰然矣晩秀曰曰欽夫曰敬夫別無所異矣上曰南軒之稱敬夫不徒晩年爲然矣命奭周先退仍命書榻敎曰王大妃殿進御加減茹藿湯自今日停止又命書傳敎曰凡屬於難言之言言之是爲難言嘉之所以來言古牒之難言未必爲當今之難言能言目下所不敢言之言雖小爲難今日納言之疏卽無論本意之識不識開口語到城役一事欲勸不諱之風當從此等處許可獻納任長源陞拜司諫命退承史以次退出
정조 22년
行都承旨李晩秀坐行左承旨李益運坐直行右承旨申耆坐左副承旨未差右副承旨李肇源坐直同副承旨未差注書柳台佐仕一員未差假注書李允謙仕直事變假注書朴師晉仕
정조 22년
李肇源啓曰明日敬陵昌陵親祭齋戒再明日動駕相値視事頉稟之意敢啓傳曰知道
정조 22년
李肇源啓曰兵曹判書李時秀以司僕寺提調梁鐵坪旗軍洗馬今日出去矣所佩命召來請還納何以爲之敢稟傳曰仍佩往來
정조 22년
尹光顔啓曰臣光顔以西川府院君鄭崑壽家致祭事進去下直之意敢啓傳曰知道
정조 22년
以何大臣留都取稟傳于李肇源曰蔡判府事留都
정조 22년
傳于申耆曰左副承旨許遞與未差之代前望單子入之待下批待開門牌招察任
정조 22년
傳于申耆曰在外兵曹參知許遞前參議仍任待開門牌招察任
정조 22년
吏曹兵曹參知單尹光顔
정조 22년
有政吏批判書金文淳牌招不進參判李敬一在外參議任希存進行左承旨李益運進啓曰判書金文淳牌招不進參判李敬一在外小臣獨政未安何以爲之敢稟傳曰只出緊任
정조 22년
以朴鍾淳爲獻納趙得永爲正言鄭東觀爲應敎具埱爲宣川府使司諫單任長源陞拜事承傳
정조 22년
兵批判書李時秀病參判柳誼病參議李普天入直進參知柳師模在外右副承旨李肇源進副司果單尹涵
정조 22년
李肇源以禁衛營言啓曰今八月二十九日敬陵幸行時本營騎士二番新舊番鄕軍六哨隨駕矣弘化門則哨官鄭弼煥左哨軍六十六名內十名建陽門把守集賢門則把摠李昇普左哨軍十五名銅龍門則哨官權顯中中哨軍四十名率領仍直新營則千摠韓應檢騎士將曺夏彬哨官廉宗道廉億齡敎鍊官高道一騎士二十五人舊番鄕軍二十七名兼別破陣二名率領入直將官八員新舊番鄕軍七十三名元入直將官率領留營南別營則哨官高道成別騎衛二人舊番鄕軍十三名率領守直火藥庫則哨官徐在淵別破陣七名兼別陣五名舊番鄕軍三名率領守直之意敢啓傳曰知道
정조 22년
李肇源以摠戎廳言啓曰本廳右部千摠趙命鎭身病猝重勢難察任改差何如傳曰允
정조 22년
李肇源以都摠府啓曰今日入直內三廳武兼禁軍及軍兵等當爲中日習射而停朝市相値不得爲之之意敢啓傳曰知道
정조 22년
戊午八月二十七日申時上御重熙堂左承旨入侍時行左承旨李益運假注書李允謙記注官金景煥記事官金履永以次進伏訖上曰見吏曹隨駕官單子則隨駕各司自兵曹列書而侍衛外又以兵曹堂郞磨鍊於班列者寧有如許格例昨問於兵判則此是近來謬例云原單子還給兵曹則以侍衛堂郞中兼爲參班事改修正以入之意分付賤臣承命出傳上曰西原府院君奉祀孫其果問知耶益運曰韓性重爲其祀孫云矣上曰唯仍命退承史以次退出
정조 22년
行都承旨李晩秀坐行左承旨洪仁浩坐行右承旨李益運坐行左副承旨申耆坐右副承旨南公轍坐直同副承旨李肇源坐直注書柳台佐奉命進去一員未差假注書洪奭周仕李允謙仕直事變假注書朴師晉仕
정조 22년
李晩秀啓曰大駕詣敬陵入齋室後王大妃殿惠慶宮問安何承旨進去乎敢稟傳曰守宮承旨問安後承批狀啓可也
정조 22년
香室敬陵昌陵親祭受押單子判付啓親押傳于洪仁浩曰左承旨入侍
정조 22년
注書柳台佐奉命出去代以洪奭周爲假注書
정조 22년
李肇源啓曰卜相事命下矣右議政李秉模命招何如傳曰允
정조 22년
李肇源啓曰卜相事命下矣政官牌招開政何如傳曰允
정조 22년
李肇源啓曰右議政李秉模有稟達事請對矣傳曰入侍
정조 22년
以漢城府坐不坐單子傳于李晩秀曰判尹連爲懸病許遞其代今日政差出待下批牌招導駕
정조 22년
承旨前望單子入之洪仁浩南公轍落點
정조 22년
賓廳卜相領府事洪樂性判府事蔡濟恭奉朝賀金鍾秀判府事金憙加卜沈煥之
정조 22년
有政吏批判書金文淳進參判李敬一在外參議任希存進行右承旨李益運進卜相領府事洪樂性判府事蔡濟恭奉朝賀金鍾秀判府事金憙加卜沈煥之以徐龍輔爲副提學韓用鐸爲應敎金近淳爲校理曺允遂爲副校理徐有聞爲修撰具㢞爲判尹洪義榮爲刑曹參判左議政李秉模右議政沈煥之承文都提調單沈煥之
정조 22년
再政以李翊模爲執義李魯春爲副應敎朴鍾淳爲校理尹益烈爲修撰李秉鼎爲知敦寧尹行元爲禮曹參議
정조 22년
兵批判書李時秀進參判柳誼病參議尹光顔病參知李普天入直同副承旨李肇源進僉知單李溏大護軍權副護軍洪義浩柳師模副司直柳畊竝單付
정조 22년
南公轍以賓廳言啓曰臣以卜相事來詣賓廳矣大提學會圈事命下矣原任大臣前前大提學政府西壁六卿判尹令政院卽爲牌招擧行何如傳曰允
정조 22년
南公轍以賓聽言啓曰以大提學圈點事臣方來會賓廳而他大臣皆命招不進矣從前文衡圈點時曾無一大臣獨點之例雖或獨點如非曾經文衡卽以首相擧行則事例與今不同左右相中一人亦不無參圈之例而終非所以重事體之道姑待他大臣行公擧行何如傳曰安心擧行
정조 22년
南公轍啓曰前前大提學洪良浩牌不進推考傳旨今方捧入而大提學會圈事命下之後如是違牌不卽擧行事甚未安更爲牌招何如傳曰允
정조 22년
南公轍以賓廳言啓曰以大提學會圈事臣與應參諸人來會賓廳今方會圈之意敢啓傳曰知道
정조 22년
南公轍以賓廳言啓曰前前大提學洪良浩再牌不進矣成命之下尙未會圈揆以事體極爲未安在前如此之時亦有三招之例更卽牌招以爲擧行之地何如傳曰允
정조 22년
李晩秀啓曰前前大提學洪良浩謂有情勢屢度催促飭敎連下而來詣闕外終不承膺事體所在萬萬未安從重推考何如傳曰文衡體重雖有人言多有行公之例則況此重臣旣無文衡事所遭所謂近日引義者亦非登徹之疏章則深夜酬應無端違傲揆以事體極爲寒心爲先從重推考更爲牌招使之卽爲擧行
정조 22년
南公轍以賓廳言啓曰大提學圈點以入而前前大提學洪良浩嫌不自書其名依前例添書圈點之意敢啓傳曰知道
정조 22년
李晩秀啓曰行副提學徐龍輔牌不進推考傳旨今方捧入而館錄命下之後如是違牌不卽擧行事甚未安更卽牌招何如傳曰允
정조 22년
李晩秀啓曰行副提學徐龍輔再牌不進推考傳旨今方捧入而館錄命下之後如是違牌不卽承膺事甚未安所當更請牌招而係是一日三牌何以爲之敢稟傳曰旣經直提學之副提學無異宿硏且今動駕隔夜酬應甚苦從重推考違牌勿捧傳旨
정조 22년
傳于李晩秀曰前前大提學上疏入之
정조 22년
傳于洪仁浩曰前前大提學批下更卽牌招無敢違牌以除酬應之煩
정조 22년
南公轍以賓廳言啓曰大提學圈點事命下矣臣等來會賓廳圈點以入之意敢啓傳曰知道
정조 22년
賓廳大提學洪良浩四點徐鼎修三點金載瓚四點
정조 22년
吏曹弘文館大提學單洪良浩藝文館大提學單洪良浩知成均單洪良浩
정조 22년
洪仁浩啓曰副修撰尹行直旣在直中無端徑出依定式禁推傳旨捧入之意敢啓傳曰知道
정조 22년
以副應敎李魯春校理朴鍾淳牌不進罷職傳旨傳于洪仁浩曰情勢似然許遞
정조 22년
李益運以吏曹言啓曰今此敬陵昌陵親祭時大祝前應敎鄭東觀祝史前修撰洪秀晩明陵攝行祭典祀官兼大祝前修撰洪樂游時無職名令該曹口傳付軍職何如傳曰允
정조 22년
兵曹口傳政事副司果鄭東觀洪樂游竝單付
정조 22년
李益運以吏曹言啓曰今八月初五日臣曹草記英陵參奉宋稚圭假監役閔耆顯改差事批旨內允其代兩湖薦似人中今政擬入而昨年大政下敎之後今至幾朔而嶺南則尙無皁白舊伯身故雖無可論新伯又或遲滯難免其責以此各別嚴飭狀聞中故相鄭澈後孫生員桔年爲六十八故儒臣林㙔玄孫幼學炳遠年爲六十四故忠臣金千鎰奉祀孫幼學得麗年爲六十三此三人若待銓曹之循例調用不知何時入仕雖入仕已過七八十豈不無義之甚乎敎官監役中特爲加設單付分付道臣使之上送後狀聞待其上來待闕陞付其中氣力之不可强者亦令道臣具由報來後草記事命下矣以童蒙敎官鄭桔假監役林炳遠金得麗知委上送後狀聞其中如有老病難强者枚報本曹之意自臣曹關飾於全羅監司李得臣處矣卽接回移則以爲假監役林炳遠金得麗今月二十五日發行上京童蒙敎官鄭桔老病沈重實無强策之望不得上京云矣敢啓傳曰知道
정조 22년
洪仁浩以弘文館言啓曰新錄事命下矣臣等今方齊會本館雖已備員而修撰徐有聞差祭尹益烈以御營廳從事官留陣副修撰尹行直禁推傳旨未下矣在京僚員不參會圈則有違館規不得擧行何以爲之敢啓傳曰仍爲擧行可也
정조 22년
洪仁浩以禮曹言啓曰卽接敬陵令所報則今此本陵親祭時兩官當爲備員而參奉金允秋時在全羅道光州地未及上來云莫重親祭兩官不可不備在外參奉金允秋改差其代卽令該曹口傳差出以爲備員將事之地何如傳曰允特敎加設監役敎官中擬入如未上來移擬陞實而兵批則加設人隨窠陞實事判堂已有筵奏出擧條而東銓之旣有加設輒皆新擬不但不均亦關官方依西銓例爲之事分付可也
정조 22년
吏曹口傳政事以曺晦振爲敬陵參奉
정조 22년
洪仁浩以講學廳言啓曰元子宮繼講冊子依下敎以論語自明日始講之意敢啓傳曰知道
정조 22년
李肇源以兵曹言啓曰今此幸行時隨駕官前修撰洪秀晩時無職名依例口傳付軍職何如傳曰允
정조 22년
兵曹口傳政事副司果洪秀晩
정조 22년
南公轍以壯勇營言啓曰來九月當本營右司屬京畿一番前哨楊州軍兵逢點實數一百二十六名今已點閱整齊仍爲立番本營之意敢啓傳曰知道
정조 22년
李肇源以扈衛廳留都大臣意啓曰臣承命留都一依兵曹啓下事目率領扈衛軍官士今日申時量結陣扈衛之意敢啓傳曰知道
정조 22년
上護軍洪良浩疏曰伏以臣疾病沈痼情地危臲杜門息影人事都絶間伏奉藝苑除命而陳章乞解未蒙恩遞惶蹙憫隘泯伏俟勘卽伏承前前文衡牌招之命臣尤驚惶懍惕直欲循墻而不可得也臣以無似猥忝不敢當之職雖不免黽勉承膺而數年以來年益老而病益深行步蹣跚精神荒瞀實無自力從宦之望而至於文任雖是宿硏向來弘提之望只擬二人臣則自在拔去之中物議之不以文任見待者於此可見故向陳危苦之懇已悉自劃之意況於三館重任事體尤別豈可靦然進身冒當圈事乎至以圈例言之旣有前任則臣之以前前任替當尤爲難進之一端矣且臣素患泄痢之症兩載彌苦進退無常方當換節之時重觸寒感宿症添加元氣澌頓委身床玆雖於房闥之間不能運動自來情勢鐵限在前目下病狀如是沈篤天牌荐辱末由趨承玆敢疾聲哀籲仰瀆宸嚴伏乞聖明諒臣危蹙之情治臣逋慢之罪以警具僚以安賤分不勝幸甚臣無任云云答曰省疏具悉所辭過矣卽爲入來會圈
정조 22년
戊午八月二十八日辰時上御重熙堂右副承旨入侍時右副承旨李肇源假注書李允謙記注官金景煥記事官金履永以次進伏訖上命書傳敎曰卜相上曰兵曹判書入侍賤臣承命出傳與兵曹判書李時秀偕入進伏上曰雲劍之標旗內侍衛例也而近來則初嚴前先發或落後云此豈成說乎此後則毋或違式事分付時秀曰自前陵幸還宮時留都侍衛諸臣出來城外祗迎後仍參於東西班旣是侍衛則與隨駕人員宜無異同自今留都侍衛人員出來祗迎後與隨駕人員合班侍衛事定式施行何如上曰依爲之時秀曰各營關內外入直替番在於明日而動駕相値在前如此之時有前期或退期之例今番則新番軍入直當在來月初一日以初一日替直之意分付各營何如上曰依爲之時秀曰敦化門出宮時則留陣營門結陣於鍾街西道駕過後退陣於敦化門外事曾有下敎矣今番則出宮門路在於弘化門外故留陣營結陣以敦化門磨鍊節目而若於出宮臨時進陣於鍾街西道則事勢窘速且與先廂軍兵有相混之慮亦依敦化門出宮時例以鍾街西道改付標以入何如上曰依爲之竝出擧條仍命退諸臣以次退出
정조 22년
戊午八月二十八日辰時上御重熙堂左承旨入侍時行左承旨李益運記事官柳台佐記注官金景煥記事官金履永以次進伏訖上命書傳敎曰加卜命退承史以次退出
정조 22년
戊午八月二十八日辰時上御誠正閣右議政入侍時右副承旨李肇源假注書李允謙記注官金景煥記事官金履永右議政李秉模以次進伏訖秉模曰近日日氣淸涼聖體候若何上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣上曰加卜命下後請對自肅廟朝創始有歷擧之例有單擧之例古則自賓廳歷擧書入則自上下敎曰某也何如云殆同往復之例而此則古今異宜大抵大臣以人事君卿之所見何如秉模曰臣素無鑑識未知誰某叶望而曾經吏判中或有可爲者乎臣不敢擧而仰對惟在上簡之如何矣上曰宰相須用讀書人其外謨猷也士望也取之不一其方雖然民望士望學識謨猷外視其所有察其所安於斯二者人固可取則乃合登庸居今之世何以得管葛之才乎就其中若得差强者亦猶幸矣予意則無出於二提學之右卿意何如秉模曰沈煥之乎上曰然矣秉模曰本非鬧熱之人虛靜則虛靜矣今承下敎朝野幸甚上曰向來有筵敎不知者以爲有挨於二提學而二提學之得聞此敎亦似幸矣其爲人也才猷則果是不足學識亦未知斷然自任而視其所有則決非俗流六年要任克盡不欺心三字可知其盡臣道也但近爲在下者所見欺而本心則固多可取蓋與金奉朝賀互有長短而予之注意已久姑爲遲待今則年旣老矣且不可踰越此時故所以有此敎予之所見無過此人吾之相定矣顧今人心世道未知除目之出物議何如而予則只爲示其意也仍命退加卜擧行又敎曰大抵位著乏人雖承旨望之自來多數及其有闕無點下之人宰臣亦然下大夫亦然此後則漸次陞品然後可免苟簡之歎以館錄言之甲寅以後至今不爲下僚積薪之歎不可不念當從速爲之矣自來堂規領相大提學間有一然後爲都堂錄云然則大提學圈點今日內亦爲擧行可也秉模先退命書公事判付訖仍命退承史以次退出